

**U SUSRET IZBORNOJ GODIŠNJOJ SKUPŠTINI ZUUNJOH-a**

*Poštovani zastupnici!*

*Ovaj dopis je namijenjen svim članovima, a prije svega vama koji ćete zastupati svoje udruge na Izbornoj godišnjoj skupštini ZUUNJOH-a.*

*Želim vam skrenuti pozornost na članke koji reguliraju izbore kako bi se lakše snašli među člancima Statuta ZUUNJOH-a kao i člancima Poslovnika o radu Skupštine ZUUNJOH-a. Naime, uz dogovor s članovima Izvršnog odbora ZUUNJOH-a donio sam odluku o sazivanju* ***Izborne godišnje skupštine za 12. veljače 2017. godine, u Križevcima****, za koju ćete dobiti poziv.*

*Kada ćete se pripremati za Izbornu godišnju skupštinu, predlažem vam da pozornost posvetite slijedećim člancima Statuta i Poslovnika o radu skupštine ZUUNJOH-a.*

STATUT

**Članak 18.**

Skupština ZUUNJOH može biti redovna, izvanredna i izborna. Redovna skupština se saziva jednom godišnje najkasnije do kraja ožujka tekuće godine.Izvanredna skupština se saziva prema potrebi, a saziva ju Izvršni odbor, Nadzorni odbor, Predsjednik ili jedna polovina članica.

**Izborna skupština saziva se svake četiri godine i na njoj se vrši izbor predsjednika i tijela Skupštine.** U slučaju isteka mandata Skupštine, Skupštinu saziva Nadzorni odbor u zadnjem mandatu, zadnja osoba za zastupanja upisana u Registar udruga ili zamjenik Predsjednika u zadnjem mandatu.

**Članak 22.**

**Skupština donosi punovažne odluke većinom glasova nazočnih zastupnika.** Glasovanje na Skupštini vrši se javno osim kada Skupština odluči da se o određenom pitanju glasuje tajno. O radu Skupštine vodi se zapisnik.

**Članak 29.**

**Kandidat za mandatara može postati svaki član Skupštine ZUUNJOH** koji zadovoljava kriterije iz članka 30. Pismena kandidatura predaje se Izbornoj komisiji izabranoj na Izbornoj skupštini. Uz pismenu kandidaturu za mandatara obavezno se prilaže najmanje pet nominacija u pismenom obliku ovjerenih pečatom i potpisom predsjednika udruge koja daje nominaciju. **Udruga može dati najviše tri nominacije.**

Ispravnost zaprimljene dokumentacije utvrđuje Izborna komisija koja o tome sačinjava zapisnik. Kandidati za mandatara koje je potvrdila Izborna komisija obavezni su iznijeti svoje programe rada Skupštini. Izneseni programi rada u pismenom obliku prilažu se zapisniku Skupštine. Nakon iznošenja programa rada svih kandidata prijelazi se na glasovanje. **Kada je istaknuto više kandidata izbori su tajni.**

***Napomena uz davanje nominacija***

Ovih ste dana od potencijalnih kandidata dobili pismo namjere za kandidiranje za mandatara odnosno budućeg predsjednika ZUUNJOH-a. Članstvo svake udruge trebalo bi raspraviti zasebno svako pismo namjere pa prema sadržaju pisma i prema dosadašnjem iskustvu u komunikaciji sa svakim kandidatom kao i s izraženim interesom i potrebama udruge, donijeti odluku o dodjeli nominacije. Udruga može odlučiti da neće nominacijom podržati niti jednog kandidata a može se odlučiti i za davanje jedne, dvije ili tri nominacije.

Dodjela nominacije predstavlja stav udruge i načelno slaganje i podržavanje kandidata, odnosno osobe koja se odlučila natjecati za predsjednika ZUUNJOH-a.

**Članak 30.**

Kandidat za mandatara može postati osoba koja zadovoljava slijedeće kriterije:

* da je uzgajač njemačkih ovčara najmanje 10 godina
* da ima registriranu uzgajačnica za uzgoj njemačkih ovčara kod HKS-a najmanje 10 godina
* da je član neke od članica, ZUUNJOH-a i HKS-a u kontinuitetu najmanje 10 godina
* da ima završenu SSS
* da se kvalitetno služe njemačkim ili engleskim jezikom
* da nije kažnjavan i da se protiv istog ne vodi kazneni postupak

Zadovoljenje kriterija dokazuje se potvrdom izdane od strane HKS-a, preslikom svjedodžbe o završnom ispitu i potvrdom o nekažnjavanju izdanom od nadležnog tijela.

POSLOVNIK O RADU SKUPŠTINE ZUUNJOH -a

**Članak 3.**

Skupštinu sačinjavaju zastupnici članica ZUUNJOH-a zavisno od broja članova pojedine udruge i to: **od 1 do 20 članova dva zastupnika,**

 **od 21 do 30 članova tri zastupnika a**

 **od 31 i više četiri zastupnika.**

**Broj članova pojedine udruge utvrđen je sa stanjem broja članova na 31. 12. prethodne godine.** Zastupnik članice ZUUNJOH-a na skupštini ZUUNJOH-a mora biti član ZUUNJOHA-a i članice ZUUNJOH-a koju zastupa.

**Članak 4.**

Sjednica Skupštine je javna. Skupštini mogu nazoćiti opunomoćeni zastupnici, te gosti pozvani od strane sazivača i akreditirani novinari.

Popis odazvanih zastupnika Skupštine utvrđuje kandidacijsko-verifikacijska komisija.

Skupština može pravovaljano odlučivati ako je na sjednici nazočna natpolovična većina zastupnika, odnosno članova Skupštine ZUUNJOH-a.

Ako se ni protekom od 60 minuta od vremena zakazanog za početak sjednice ne postigne natpolovična većina zastupnika, Skupština će pravovaljano odlučivati, ako je nazočno najmanje 1/3 zastupnika članova Skupštine. Odluke se donose većinom glasova nazočnih zastupnika.

**Status zastupnika priznaje se samo onim osobama koje predaju valjanu punomoć svoje udruge ili kluba.**

**Članak 7.**

Skupština na prijedlog predsjednika radnog predsjedništva bira verifikacijsko -kandidacijsko­- izbornu komisiju koja broji tri člana. **Ukoliko je Skupština izborna, svaki kandidat za predsjednika Zajednice može predložiti svog predstavnika koji promatra i nadzire rad komisije.**

Verifikacijsko-kandidacijsko­-izborna komisija utvrđuje broj nazočnih zastupnika i provjerava valjanost njihovih punomoći, konstatira pravovaljanost rada Skupštine, prikuplja i verificira kandidature za pojedina tijela, prebrojava glasove ukoliko je glasovanje javno, te prikuplja i prebrojava glasačke listiće, ako je glasovanje tajno.

**Članak 16.**

Poslije stanke od 10-15 minuta, izabrani predsjednik Zajednice predlaže Skupštini dopredsjednika i sedam članova Izvršnog odbora iz redova zastupnika i drugih članova udruga-klubova članica ZUUNJOH-a.

Zastupnici glasuju za listu u cjelini. Ukoliko lista ne dobije većinu glasova nazočnih, predsjednik predlaže drugu listu. Na novoj listi predsjednik može izmijeniti dio ili sve kandidate za dopredsjednika i članove IO odbora.

 *Nadam se kako sam vam pomogao u snalaženju među člancima naših akata i da će to pripomoći regularnosti odvijanja Izborne skupštine, a posebno izborima. Do sada nismo u našim aktima imali regulirane izbore na taj način. Novi demokratskiji način izbora predsjednika ZUUNJOH-a dati će mu veću legitimnost u nastupima i provođenju zacrtanog plana vođenja ZUUNJOH-a u budućnosti.*

*Svima srdačan pozdrav a delegatima sretan put i do skorog viđenja na Izbornoj skupštini.*

Križevci, 27. siječnja 2017. godine.

 ZDRAVKO KLIČEK, predsjednik ZUUNJOH